**T á j é k o z t a t ó**

Készült a Mágocs Városi Önkormányzat Képviselő-testületének 2019. január 29-i ülésére.

Tárgy: Mágocsi Önkormányzat pályázatainak előkészítése.

Tisztelt Képviselő-testület!

A Mágocs Városi Önkormányzat által benyújtott pályázatok állásáról az alábbiak szerint tájékoztatjuk:

**„Bölcsőde kialakítás és óvoda fejlesztés Mágocs városában” TOP-1.4.1-15-BA1-2016-00005 (támogatás mértéke 222.153.123,- Ft)**

Az előző havi tájékoztató óta eltelt időszakban a kivitelezési munkák folytatódtak. Elkészültek a pince födémek, a földszinti falak és koszorúk, készülnek a belső válaszfalak, aljzatbetonok. Készen vannak a tető rácsos tartói, a beépítésük folyamatban van. Készülnek a nyílászárók, melyeket a tető felkerülése után lehet elhelyezni.

A Magyar Államkincstár kivitelezési munkák közbeszerzési eljárásával kapcsolatosan indított szabálytalansági gyanú kivizsgálására tett intézkedése folyamatban van. A közbeszerzési szakértő és műszaki ellenőr bevonásával a vizsgálatra vonatkozó észrevételünket megtettük.

A pályázat keretében beszerzésre tervezett eszközök szállítására a korábban lefolytatott ajánlatkérési eljárás eredménye szerint a Print Copy Kft-vel a szerződést megkötöttük.

Az ezközök árának ismeretében folyamatban van a tervezett egyedi bútorok beszerzésére vonatkozó ajánlatkérés is.

**„Mágocs – Hegyháti Általános Iskola és Alapfokú Művészeti Iskola energetikai korszerűsítése a káros-anyag kibocsátás csökkentése céljából” TOP-3.2.1-15-BA1-2016-00011 (támogatás mértéke: 160.893.015,- Ft)**

A korábbi tájékoztatóban ismertetettek alapján elkészíttettük a javasolt módosítások szerinti költségvetési kiírást és energetikai számítást. A dokumentáció bemutatását kezdeményeztük a kincstárnál. A változtatások elfogadásának ismeretében lehet a pályázat továbbviteléről dönteni.

**„Leromlott városi területek rehabilitációja-Élhetőbb lakókörnyezetünkért Mágocson TOP-4.3.1-15-BA1-2016-00003 (támogatás mértéke: 200.000.000,- Ft)**

A rehabilitációs pályázatra vonatkozó előkészítő munkák folytatódtak a hónap folyamán.

A közbeszerzési eljárás lezárása után megkötöttük a kivitelezési munkákra vonatkozó vállalkozási szerződéseket és átadtuk a területeket munkavégzésre. A kivitelezők az építési munkák előkészítését megkezdték.

A Dózsa utcai telken az épület kitűzése, az alapok kiásása, betonozása, a lábazat építése megtörtént. Készül a földbe kerülő gépészeti vezetékek alapozása. A víz és szennyvíz hálózati csatlakozásának megvalósítása az önkormányzat feladata, a rákötéssel kapcsolatosan egyeztettünk a közmű szolgáltatóval.

A Dózsa u. 23. szám alatti épületen megkezdték a felújításhoz szükséges előkészítő és bontási munkákat. Az épület veszélyes utcai végfalát és 2 szoba födémét el kell bontani és újra építeni. Az épület meglévő villamos vezetékhálózata is elbontásra kerül.

A Damjanich u. 17. számú háznál megkezdődött a hőszigetelési munkák előkészülete. Megrendelték a nyílászárókat, megérkezésük után január végén megkezdődhetnek a szigetelési munkák is.

A kialakítandó Dombóvári úti szabadidő park területén megkezdődtek a tereprendezési munkák. A területrendezést és a parképítési munkák végzését akadályozzák a területen lévő építmények. Emiatt az ott lakók elhelyezéséről mielőbb gondoskodni kell, hogy az épületmaradványokat el lehessen takarítani. A lakók elhelyezésére a felújításra kerülő lakások egyikében lesz lehetőség.

A térfigyelő kamerák létesítése, a jelátviteli rendszer kiépítése, valamint az elektromos hálózat oszlopain való elhelyezés és áramellátás biztosítása a korábban megkötött szerződések alapján a befejezéséhez közeledik. A rendszert a vállalkozó várhatóan még e hónapban üzembe helyezi, és megtörténhet az átadás. A bővítéssel a meglévő 5 kamerahely további 6 db-al bővül és megújul a szerver is, mely további kamerák csatlakoztatását is lehetővé teszi.

Az önkormányzat által beadott egyéb pályázatok elbírálásában, megvalósításában előrehaladás nincs.

Határozati javaslat:

* A Képviselő-testület a pályázatok állásáról készített beszámolót tudomásul veszi.

Mágocs, 2019. január 21.

Hőnig Mária

polgármester